O BNG aposta en Begonte coas "ideas claras e un proxecto" para a localidade - Xornal de Lugo
O BNG aposta en Begonte coas “ideas claras e un proxecto” para a localidade
BNGConcello de BegonteMunicipais
Manuela Castro encabeza, por primeira vez, a candidatura do BNG ás eleccións municipais do vindeiro 26 de maio. Castro estará acompañada de Begoña Ferreiro no segundo posto e de Xosé Manuel Rodríguez como terceiro da candidatura. Dende o BNG de Begonte apostaron por “gobernar con eficacia un concello vivo e comprometido coa veciñanza”. “Queremos estar en contacto directo co movemento asociativo local, para escoitarmos ás persoas que os representan, veciños e veciñas das parroquias, e tratarmos de afrontar o problema da desertización demográfica que consideramos prioritario para o futuro”, asegurou Manuela Castro.
A candidata do BNG sinalou a necesidade de “crear unha escola infantil, un punto limpo, e por en valor o patrimonio existente no termo municipal” e explicou “contamos cun importante patrimonio natural e cultural con ríos como o Parga e o Ladra, as Lagoas do Ollo e de Riocaldo, o Camiño de Santiago,etc… e esto temos que poñelo en valor”. Para o BNG, cómpre aproveitar os moitos recursos paisaxísticos e de patrimonio artístico para incentivar o turismo. “No goberno municipal queremos velar por un crecemento sostíbel deste sector que, conservando os recursos, poida atraer máis visitantes e desta maneira favoreza outros sectores como a hostalaría, o comercio e o sector agrario, promovendo o consumo de produtos locais” concluíu a candidata á alcaldía.
“A presenza do BNG será determinante no vindeiro mandato por que temos as ideas claras e un proxecto para Begonte” asegurou a candidata á alcaldía que anunciou o compromiso de “converter a Begonte nun concello vivo e comprometido co tecido económico da contorna, apoiando os sector agrogandeiro e as súas traballadoras e traballadores, ademais dos postos de traballo e da riqueza que xera indirectamente en talleres, transporte, comercios ou industrias transformadoras”. O asentamento de empresas no Polígono industrial a través de incentivos fiscais será tamén un ámbito prioritario de actuación do BNG no Concello de Begonte.
Manuela Castro López
Begoña Ferreiro Veiga
Xosé Manuel Rodríguez Rodríguez
María Xosé Pardo Redondo
Xavier Pichín Redondo
Ana María Díaz Torrón
Purificación Ferreiro Fernández
Xosé Lois Devesa Novo
María Mar Prado Cruz
Manuel Rivas Varela
308 lucenses déronse de alta na Seguridade Social co convenio para coidadores de dependentes
O BNG esixe o desdobramento do corredor Nadela – Monforte